Document ID: 32005D0101

KOMMISSIONENS BESLUTNING
af 13. januar 2005
om vedtagelse af listen over lokaliteter af fællesskabsbetydning i det boreale biogeografiske område i henhold til Rådets direktiv 92/43/EØF
(meddelt under nummer K(2004) 5462)
(2005/101/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 92/43/EØF af 21. maj 1992 om bevaring af naturtyper samt vilde dyr og planter (1), særlig artikel 4, stk. 2, tredje afsnit, og
ud fra følgende betragtninger:
(1)
Det boreale biogeografiske område, der er nævnt i artikel 1, litra c), nr. iii), i direktiv 92/43/EØF omfatter dele af Finlands, Sveriges og Litauens territorier samt Estlands og Letlands territorier, som specificeret i det biogeografiske kort, Habitatudvalget nedsat ved direktivets artikel 20 godkendte den 23. oktober 2000.
(2)
Territorierne for de medlemsstater, der tiltrådte Det Europæiske Fællesskab den 1. maj 2004, er ikke omfattet af denne beslutning. På denne dato påbegyndte disse medlemsstater indsendelsen til Kommissionen af deres forslag til lokaliteter. Kommissionen kan derfor ikke drage oplysningerne fra disse medlemsstater ind i den foreliggende liste over lokaliteter af fællesskabsbetydning, jf. direktiv 92/43/EØF. Disse data vil blive inddraget i en kommende kommissionsbeslutning, når alle relevante oplysninger er indsamlet og der er foretaget en tilbundsgående videnskabelig evaluering af disse medlemsstaters forslag til lokaliteter.
(3)
Inden for rammerne af en proces, der er påbegyndt i 1995, er det endvidere nødvendigt at skabe fremskridt med hensyn til at etablere Natura 2000-nettet, som er et vitalt element i beskyttelsen af Det Europæiske Fællesskabs biodiversitet.
(4)
Lister over lokaliteter, der er foreslået som lokaliteter af fællesskabsbetydning i den i artikel 1 i direktiv 92/43/EØF omhandlede betydning, er, i overensstemmelse med nævnte direktivs artikel 4, stk. 1, blevet fremsendt til Kommissionen for det boreale biogeografiske område af Finland og Sverige.
(5)
Listerne over de foreslåede lokaliteter er ledsaget af oplysninger om hver lokalitet indgivet på den formular, som er fastlagt ved Kommissionens beslutning 97/266/EF af 18. december 1996 om en formular for oplysninger vedrørende foreslåede Natura 2000-lokaliteter (2).
(6)
Disse oplysninger omfatter den seneste og endelige udgave af et kort over den lokalitet, den pågældende medlemsstat har foreslået, lokalitetens navn, beliggenhed og udstrækning samt oplysninger fremkommet ved anvendelse af kriterierne i bilag III til direktiv 92/43/EØF.
(7)
Kommissionen har i forståelse med hver af de pågældende medlemsstater opstillet et udkast til en liste, som også angiver lokaliteter med prioriterede naturtyper eller prioriterede arter, og der bør på grundlag af dette udkast vedtages en liste over lokaliteter, der er udvalgt som lokaliteter af fællesskabsbetydning.
(8)
Kendskabet til forekomsten og fordelingen af naturtyperne og arterne bliver stadig bedre som følge af den overvågning, der foregår i medfør af artikel 11 i direktiv 92/43/EØF. Derfor er lokaliteterne på fællesskabsniveau blevet vurderet og udvalgt på grundlag af de aktuelt disponible oplysninger.
(9)
I henhold til De Europæiske Fællesskabers Domstols retspraksis må Kommissionen, »for at kunne opstille et udkast til en liste over lokaliteter af fællesskabsbetydning med henblik på at oprette et sammenhængende europæisk økologisk net af særlige bevaringsområder, have en udtømmende oversigt over valgte lokaliteter, der på nationalt niveau har en relevant økologisk interesse med hensyn til det formål, som tilsigtes med direktivet, nemlig bevaring af naturtyper samt vilde dyr og planter. (…) Kun på denne måde er det muligt at realisere det formål, der tilsigtes med direktivets artikel 3, stk. 1, første afsnit - opretholdelsen og genopretningen af en gunstig bevaringsstatus for de pågældende naturtyper og levesteder i deres naturlige udbredelsesområde - for så vidt angår områder, der er beliggende på begge sider af en eller flere af Fællesskabets indre grænser« (3).
(10)
På grundlag af de foreliggende oplysninger og de fælles vurderinger, der er foretaget i tilknytning til de biogeografiske seminarer, som Det Europæiske Temacenter for Naturbeskyttelse og Biodiversitet har afholdt, og de bilaterale møder, der er afholdt med medlemsstaterne, må det konstateres, at de lokaliteter, som nogle medlemsstater har foreslået, ikke er tilstrækkelige til at opfylde kravene i direktiv 92/43/EØF, hvad visse naturtyper og arter angår. For de arter og naturtyper, der er opført i bilag 2 til denne beslutning, kan det derfor ikke konkluderes, at nettet er fuldstændigt. I betragtning af de forsinkelser, der er indtrådt i modtagelsen af de nødvendige oplysninger og i opnåelsen af enighed med medlemsstaterne, mener Kommissionen imidlertid, at den bør vedtage en foreløbig liste over lokaliteter, der skal revideres i overensstemmelse med artikel 4 i direktiv 92/43/EØF for de naturtyper og arter, der er opført i bilag 2 til denne beslutning, og for hvilke de anførte medlemsstater ikke har foreslået tilstrækkelige lokaliteter i overensstemmelse med kravene i direktiv 92/43/EØF.
(11)
Da der fortsat ikke er tilstrækkeligt kendskab til forekomsten og fordelingen af naturtyper i direktivets bilag I og arterne i dets bilag II, der forekommer både i territorialfarvande og i havmiljøer under national jurisdiktion uden for territorialfarvandene, kan det ikke konkluderes, om nettet er tilstrækkeligt eller utilstrækkeligt for disse naturtyper og arter. De pågældende arter og naturtyper er opført i bilag 3 til denne beslutning. Derfor er Kommissionen af den opfattelse, at den foreløbige liste om nødvendigt bør revideres for de forskellige naturtyper og arter i bilag 3 til denne beslutning i overensstemmelse med artikel 4 i direktiv 92/43/EØF.
(12)
De andre naturtyper i bilag I og arter i bilag II til direktivet, som er underkastet videnskabelig undersøgelse, er også opført i bilag 3 til denne beslutning.
(13)
De i denne beslutning fastsatte foranstaltninger er i overensstemmelse med udtalelse fra Habitatudvalget -
VEDTAGET FØLGENDE BESLUTNING:
Artikel 1
Listen i bilag 1 til denne beslutning er en foreløbig liste over lokaliteter af fællesskabsbetydning i det boreale biogeografiske område, som omhandlet i artikel 4, stk. 2, tredje afsnit, i direktiv 92/43/EØF.
Denne liste skal revideres i lyset af yderligere forslag, der indgives af medlemsstaterne i overensstemmelse med artikel 4 i direktiv 92/43/EØF for visse naturtyper og arter, der er anført i bilag 2 og i bilag 3 til denne beslutning.
Artikel 2
Denne beslutning er rettet til medlemsstaterne.
Udfærdiget i Bruxelles, den 13. januar 2005.

Labels: 18
20